***УДК 378.147:811.161.3’367.627:398***

***К. Л. Хазанава***

*г. Гомель, ГДУ імя Ф. Скарыны*

**БЕЛАРУСКІЯ ПРЫКАЗКІ І ПРЫМАЎКІ Ў ПРАЦЭСЕ ВЫВУЧЭННЯ МАРФАЛОГІІ БЕЛАРУСКАЙ МОВЫ Ў ШКОЛЕ І ВНУ**

У сучасны вучэбны працэс надзвычай актыўна інтэграваны выхаваўчы аспект. Адукацыя ХХІ стагоддзя мяркуе арганічнае спалучэнне і паспяховае вырашэнне навучальных, развіццёвых і выхаваўчых задач. Варта заўважыць, што “спрыяльнымі з пункту погляду выканання выхаваўчых задач пры правядзенні заняткаў уяўляюцца гуманітарныя дысцыпліны, сярод якіх асабліва выдзяляюцца філалагічныя, дзе яскрава праяўляецца шчыльная повязь гісторыі і культуры, мовы і народнай творчасці” [4, с. 413].

Вусная народная творчасць беларускага народа мае вялікі духоўны змест і з гэтай прычыны валодае значным выхаваўчым патэнцыялам. У фальклоры ўтрымліваецца духоўны запавет продкаў, звесткі пры жыццё, побыт, звычаі, гаспадарчыя асаблівасці жыццядзейнасці людзей, а такім чынам духоўную і матэрыяльную культуру народа на працягу розных гістарычных перыядаў.

Фальклорныя творы беларусаў таксама фіксуюць шматлікія моўныя гістарычныя змяненні і адлюстроўваюць моўныя працэсы, што адбываліся ў славянскіх мовах. Названыя рысы дазваляюць і абумоўліваюць мэтазгоднасць звароту да беларускага фальклору як да фактычнага матэрыялу ў працэсе выкладання розных мовазнаўчых дысцыплін. Прычым такі зварот лёгка можа здзяйсняцца не толькі ў працэсе атрымання вышэйшай адукацыі, але і на працягу вывучэння беларускай мовы ў школе. Такім чынам будзе ажыццяўляцца міжпрадметная сувязь, калі, вывучаючы родную мову, вучні, а пазней і студэнты будуць звяртацца да вуснай народнай творчасці як да духоўнай спадчыны роднага народа.

Цікавы і разнастайны моўны матэрыял прапануюць беларускія народныя прыказкі і прымаўкі. Гэтыя народныя ўстойлівыя выслоўі ўтрымліваюць шматлікія парады на разнастайныя жыццёвыя сітуацыі і ў канцэнтраванай, а часта і алегарычнай форме адлюстроўваюць жыццёвыя высновы і прынцыпы народа. Прыказкі і прымаўкі, як і іншыя фальклорныя творы, ствараліся на працягу стагоддзяў, а таму ў іх мове адбіваюцца рысы мовы мінулых гістарычных перыядаў. У беларускіх парэміях адшукваюцца старажытныя клічныя формы субстантываў:*“Стой,* ***пане-браце****! А ў пана – лата на лаце”* [2, с. 412]; ***“Пане*** *Грыгоры, што далей, то горай”* [2, с. 503]. Часта ў народных выразах сустракаюцца гістарычна больш раннія інфінітыўныя формы на -*ці*: *“Дай Божа нашаму цяляці ваўка* ***спаймаці****”* [1, с. 153].

Аднак зварот да беларускай народнай парэмійнай скарбніцы магчымы не толькі пры вывучэнні гісторыі мовы, але і пры выкладанні і вывучэнні марфалогіі беларускай мовы. Менавіта ў слоўным складзе прыказак і прымавак захаваліся асобныя адметныя граматычныя формы, уласцівыя беларускай мове. Сярод такіх адметнасцей – некаторыя ад’ектыўныя формы. Напрыклад, сцягнутыя, або усечаныя ці злітыя, формы прыметнікаў, утвораныя ад поўных прыметнікаў шляхам выпадзення *\*j* і зліцця галосных: “*Брат любіць сястру* ***багату****, а мужык – жонку* ***здарову****”* [3]. Падобныя выпадкі маюць стаць слушным узорам выкарыстання ўсечаных прыметнікаў падчас вывучэння прыметнікаў у школе, а ў працэсе філалагічнай адукацыі ў вну студэнты здольныя самастойна выявіць адметнасці ўжывання сцягнутых прыметнікаў у фальклорных тэкстах і нават зрабіць гістарычны аналіз ад’ектываў, а таксама асаблівасці іх утварэння і паходжання.

Часта ў беларускіх выслоўях адзначаюцца спалучэнні лічэбнікаў *два (дзве)* з назоўнікамі. У беларускай літаратурнай мове ў гэтых спалучэннях замацаваліся формы назоўнікаў множнага ліку. Такіх словаўжыванняў дастаткова ў беларускіх парэміях: “*Кузьма да Дамян –* ***два******ліцвіны****, прынеслі гаршочак бацвінні”* [2, с. 112]; *“Залішне – па* ***два*** *грыбы ў капусту*” [2, с. 243]; *“Каму па каму, а каму* ***два*** *камы”* [2, с. 393]. У працэсе вывучэння адпаведнай тэмы ў школьнай праграме настаўніку мэтазгодна нагадаць пра дадзеныя выразы. Акрамя таго, зварот да прыведзеных парэмій дасць падставы ўспомніць пра беларускія традыцыі і пазнаёміць вучняў з асаблівасцямі традыцыйная беларускай кулінарыі, што, безумоўна, надасць вучэбнаму працэсу большай цікавасці і займальнасці.

Пры вывучэнні адметнасцей спалучэння лічэбнікаў *два (дзве)* з назоўнікамі варта ўспомніць і асаблівасці спалучэння гэтых формаў у рускай мове, дзе лічэбнікі *два (дзве)* з назоўнікамі выступаюць у сінтаксічнай сувязі кіравання і патрабуюць формы назоўнікаў роднага склону адзіночнага ліку. Беларуска-рускі білінгвізм прыводзіць да шматлікіх памылак у штодзённым маўленні вучняў і студэнтаў і пры карыстанні беларускай мовай, і пры карыстанні рускай мовай, таму параўнальны зварот тут неабходны. І таксама магчыма прыцягнуць рэсурсы беларускага фальклору. У беларускіх прыказках са старажытнасці захоўваюцца ўжыванні, уласцівыя сучаснай рускай мове: “***Два******ваўка*** *зараз не зловіш”* [2, с. 155]; “*Знайшліся* ***два******друга***  *– пас ды папруга”* [2, с. 265].

Калі пры вывучэнні лічэбніка ў школе вучні засвойваюць правільныя формы назоўнікаў пры спалучэнні з лічэбнікамі *два (дзве)*, то пры звароце да адпаведнай тэмы ў працэсе атрымання філалагічнай адукацыі ў вну студэнты ўжо валодаюць неабходнымі ведамі і навыкамі гістарычнага аналізу і здольныя вызначаць, што вытокі названага спалучэння ў старажытнай катэгорыі парнага ліку. Больш яскрава рэфлексы старажытнага парнага ліку выяўляюцца ў выпадках захавання формаў назоўнага склону парнага ліку назоўнікаў жаночага роду: “*Па бядзе* ***дзве******бядзе****”* [2, с. 443].

У прыказках і прымаўках таксама ўжываюцца іншыя разнастайныя формы лічэбнікаў: “*Мае* ***дзве*** *клеці: у* ***адной*** *мякіна, а ў* ***другой*** *абмеці*” [2, с. 192].

Варта шукаць фактычны матэрыял ў беларускіх парэміях і пры вывучэнні зборных лічэбнікаў, якія перадаюць значэнне колькасці як сукупнасці. У беларускай мове часцей за іншыя ўжываюцца зборныя лічэбнікі *двое, трое*. Тое самае адзначаецца і ў адносінах да беларускіх прыказак і прымавак: “***Адно*** *дзіця – няма дзяцей,* ***двое*** *дзяцей – што адно, а* ***трое*** *– сям’я”* [1, с. 59]. Іншыя зборныя лічэбнікі выкарыстоўваюцца радзей, аднак у парэміях гэтыя лічэбнікавыя формы зафіксаваныя, што таксама абумоўлівае магчымасць звароту да прыказак і прымавак у працэсе вывучэння беларускай мовы: “*Памёр багаты – па* ***пяцёра*** *з хаты, а памёр бедны худачок – толькі поп ды дзячок”* [1, с. 616]; “*Адзін з сошкай, а* ***сямёра*** *з ложкай”* [1, с. 56]; “***Сямёра*** *аднаго не чакаюць”* [1, с. 501]. Беларускія прыказкі і прымаўкі нават папануюць ужыванне зборнага лічэбніка *дзясяцера*: “*Адзін з сошкаю, а* ***дзясяцера*** *з ложкаю”* [1, с. 56].

Такім чынам, моўнае багацце і значны выхаваўчы патэнцыял беларускага фальклору ў цэлым і беларускіх прыказак і прымавак, у прыватнасці, дазваляе і абумоўлівае актыўнае выкарыстанне фальклорных твораў пры выкладанні беларускай мовы ў школе і разнастайных мовазнаўчых дысцыплін у працэсе філалагічнай адукацыі ва ўніверсітэце. У працэсе выкладання беларускай мовы мэтазгодна аддаваць увагу народным выслоўям. Зварот да беларускай народнай парэмійнай спадчыны несумненна будзе садзейнічаць больш трываламу і актыўнаму здзяйсненню развіцця і ўдасканалення кампетэнснаснага падыходу ў адукацыйнай сістэме “школа – універсітэт – школа”. Выкарыстанне на ўроках беларускай мовы такога фактычнага матэрыялу будзе спрыяць фарміраванню зацікаўленасці роднай мовай і роднай культурай, дапамагаць асэнсаваць непаўторнасць і прыгажосць беларускай мовы, выпрацаваць паважлівае стаўленне да беларускай мовы і культуры, што пазітыўна ўплывае на выхаванне школьнікаў і фарміраванне кампетэнтнасцей будучых выкладчыкаў беларускай мовы і літаратуры.

**Літаратура**

1 Лепешаў, І. Я. Тлумачальны слоўнік прыказак / І. Я. Лепешаў, М. А. Якалцэвіч. – Гродна: ГрДУ, 2011. – 695 с.

2 Прыказкі і прымаўкі: у 2 кн. Кніга 1 / рэд. А. С. Фядосік. – Мінск: Навука і тэхніка, 1976. – 560 с.

3 Фальклорны архіў кафедры рускай і сусветнай літаратуры ГДУ імя Ф. Скарыны.

4 Хазанава, К. Л. Да пытання плённага выкарыстання фальклорнага тэксту ў навучальным працэсе / К. Л. Хазанава // Актуальные вопросы научно-методической и учебно-организационной работы: современная система общего среднего и высшего образования как исторический фактор единства и устойчивого развития общества [Электронный ресурс]: сборник материалов Республиканской научно-методической конференции (Гомель, 16–17 марта 2022 г.) / М-во образования Республики Беларусь, Гомельский гос. ун-т им. Ф. Скорины ; редкол.: И. В. Семченко (гл. ред.) [и др.]. – Гомель : ГГУ им. Ф. Скорины, 2022. – С. 413-416.